Split, 28.siječanj 2015.godine

**JAVNA RASPRAVA**

**Analiza tržišta završavanja glasovnih poziva u vlastitoj mobilnoj mreži**

H1 Telekom d.d. dostavlja svoje komentare s prijedlozima u okviru Javne rasprave- Analiza tržišta završavanja glasovnih poziva u vlastitoj mobilnoj mreži.

Prvenstveno želimo naglasiti kako H1 Telekom d.d. pozdravlja prijedlog Odluke kojim se uređuje mjerodavno tržište završavanja glasovnih poziva u vlastitoj mobilnoj mreži, nastavno na dokument HAKOM-a Analiza tržišta završavanja glasovnih poziva u vlastitoj mobilnoj mreži koja je sastavni dio naprijed navedene Odluke.

1. **Poglavlje 6.6. Neravnopravni položaj hrvatskih operatora pokretnih mreža u odnosu na operatore izvan EU/EEA zemalja**

H1 podržava tvrdnje HAKOM-a u naprijed navedenom poglavlju Analiza tržišta, sukladno kojim tvrdnjama proizlazi kako su operatori pokretnih mreža u RH za sve pozive koji su započeli u zemljama EU/EEA, kao i za one pozive koji su započeli izvan zemalja EU/EEA, ali koji su operatorima predani od strane EU/EEA operatora naplaćivali završavanje poziva/terminaciju po reguliranim cijenama.

S druge strane se događalo da operatori izvan zemalja EU/EEA, posebno susjedne zemlje u kojima započinje najveći udio prometa izvan EU/EEA zemalja koji završava u RH, naplaćivali cijene koje su znatno više od cijena koje je reguliralo hrvatsko tržište iz razloga što cijene operatora izvan EU/EEA nisu regulirane na način koji je obvezan za zemlje članice EU/EEA.

Naprijed navedeno je dovodilo do postojanja neravnopravnog položaja koji se sadašnjom regulacijom tržišta samo i isključivo unutar zemalja EU/EEA treba u cijelosti ukloniti.

**Poglavlje 7.3. Obveza transparentnosti**

U odnosu na obvezu transparentnosti u dijelu koji se odnosi na obvezu operatora da u Standardnu ponudu o međupovezivanju ugradi određene odredbe H1 Telekom **navodi kako u točci 6. strana 43. Tržišta završavanja glasovnih poziva u vlastitoj mobilnoj mreži stoji:**

* *Ukoliko se radi o dugovanju operatora koji nije obvezan dostavljati instrumente osiguranja plaćanja HT, Tele2, Vipnet mogu istome privremeno obustaviti pružanje usluge u roku od 30 dana od dana dospijeća.*

**H1 predlaže da točka 5. glasi:**

* **Ukoliko se radi o dugovanju operatora koji nije obvezan dostavljati instrumente osiguranja plaćanja HT, Tele2, Vipnet mogu istome privremeno obustaviti pružanje usluge po isteku roka od 30 dana od dana dospijeća.**

**Poglavlje 7.4. Obveza nadzora cijena**

U cilju sprječavanja prepreka razvoju tržišnog natjecanja HAKOM ovom Odlukom kroz Analizu tržišta određuje operatorima sa značajnom tržišnom snagom obvezu nadzora cijena kako slijedi:

* uslugu završavanja glasovnih poziva u mrežu operatora HT, Tele2 i Vipnet započetih s A brojeva koji pripadaju nekom od nacionalnih ili EU/EEA operatora neovisno o mreži u kojoj je poziv započeo, pri čemu A broj operatoru koji ima mogućnost raspoznavanja A broja mora biti vidljiv.

H1 Telekom u odnosu na naprijed navedeno drži da bi moglo doći do određenih problema pri implementaciji kod biling-a, odnosno prilikom obračuna bi moglo doći do situacije da A broj s kojeg dolazi poziv bude u mreži operatora prikazan kao broj koji ne dolazi iz zemalja EU/EEA, a što doista ne bi bilo tako, isto je i u slučaju kada bi A broj dolazio iz zemalja koje nisu članice EU/EEA, ali preko operatora iz zemalja članica EU/EEA.

Navedeni slučaj bi u konačnici utjecao na krajnjeg korisnika kod kojeg bi završavao poziv koji je upućen s A broja.

U odnosu na činjenicu da svi operatori nemaju razvijen sustav raspoznavanja A broja s kojeg je poziv započeo, te da to zahtjeva određena ulaganja, također pozdravljamo činjenicu da se do implementacije navedenih sustava primjenjuje dosadašnja regulacija, odnosno nadzor cijena se primjenjuje na uslugu završavanja (terminacije) poziva u mrežu operatora HT, Tele2; Vipnet predanih iz mreže nekog od nacionalnih ili EU/EEA operatora neovisno o mreži u kojoj je poziv započeo.

Navedenom Odlukom međutim bi svakako trebalo definirati okvirno početak primjene deregulacije predmetnih poziva obzirom da ista ovisi o momentu implementacije, obzirom da svi operatori sa značajnom tržišnom snagom na tržištu neće istovremeno realizirati implementaciju.

H1 Telekom ističe kako podržava identičnu primjenu predložene deregulacije na tržištu završavanja poziva u određenu javnu komunikacijsku mrežu koja se pruža na fiksnoj lokaciji, obzirom da je svakako nužno zaštititi interese RH operatora nepokretnih mreža, a, koji se nalaze u podređenom položaju, posebno u odnosu na zemlje koje nisu članice EU/EEA.

Obzirom na naprijed navedeno smatramo nužnim da se odredi isti datum početka primjene deregulacije kako za mobilnu tako i za fiksnu mrežu.

**H1 TELEKOM d.d.**